CELEX: 32019D0814
Language: sk
Date: 2019-05-17 00:00:00
Title: Vykonávacie rozhodnutie Rady (EÚ) 2019/814 zo 17. mája 2019, ktorým sa Taliansku v súlade s článkom 19 smernice 2003/96/ES povoľuje, aby v určených zemepisných oblastiach uplatňovalo znížené sadzby dane z plynového oleja a zo skvapalneného ropného plynu používaných na vykurovacie účely

21.5.2019   
               
               
                  SK
               
               
                  Úradný vestník Európskej únie
               
               
                  L 133/20
               
            
         VYKONÁVACIE ROZHODNUTIE RADY (EÚ) 2019/814
         zo 17. mája 2019,
         ktorým sa Taliansku v súlade s článkom 19 smernice 2003/96/ES povoľuje, aby v určených zemepisných oblastiach uplatňovalo znížené sadzby dane z plynového oleja a zo skvapalneného ropného plynu používaných na vykurovacie účely
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny (1), a najmä na jej článok 19 ods. 1,
         so zreteľom na návrh Európskej komisie,
         keďže:
         
                     (1)
                  
                  
                     Podľa článku 19 ods. 1 smernice 2003/96/ES bolo Taliansku povolené, aby v určitých obzvlášť znevýhodnených zemepisných oblastiach uplatňovalo znížené sadzby spotrebnej dane z plynového oleja a zo skvapalneného ropného plynu (ďalej len „LPG“) používaných na vykurovanie. Posledné povolenie bolo udelené do 31. decembra 2018 vykonávacím rozhodnutím Rady 2014/695/EÚ (2).
                  
               
                     (2)
                  
                  
                     Listom z 31. októbra 2018 požiadali talianske orgány o povolenie uplatňovať v určitých obzvlášť znevýhodnených zemepisných oblastiach znížené sadzby dane z plynového oleja a LPG používaných na vykurovacie účely a naďalej tak pokračovať v režime, ktorý sa v niektorých oblastiach uplatňoval na základe vykonávacieho rozhodnutia 2014/695/EÚ pred tým, ako by uvedené rozhodnutie stratilo účinnosť. Talianske orgány požiadali o povolenie na obdobie od 1. januára 2019 do 31. decembra 2024. Doplňujúce informácie a vysvetlenia poskytli talianske orgány 14. decembra 2018.
                  
               
                     (3)
                  
                  
                     Taliansko má veľmi rozmanité územie, ktoré sa vyznačuje rôznorodými klimatickými a zemepisnými podmienkami. Vzhľadom na osobité charakteristiky svojho územia Taliansko zaviedlo znížené sadzby dane z plynového oleja a LPG s cieľom čiastočne vykompenzovať neúmerne vysoké vykurovacie náklady, ktoré znášajú obyvatelia v určitých zemepisných oblastiach.
                  
               
                     (4)
                  
                  
                     Daňová diferenciácia sa zakladá na objektívnych kritériách a jej cieľom je zabezpečiť, aby mali obyvatelia v oprávnených oblastiach porovnateľné podmienky s ostatnými obyvateľmi Talianska, a to prostredníctvom zníženia ich neprimerane vysokých vykurovacích nákladov, ktoré sú spôsobené nepriaznivými klimatickými podmienkami alebo ťažkosťami so zásobovaním palivami v porovnaní so zvyšným územím Talianska.
                  
               
                     (5)
                  
                  
                     Znížené sadzby dane sú uplatniteľné v zemepisných oblastiach, ktoré spĺňajú jedno z týchto kritérií: a) veľmi nepriaznivé klimatické podmienky v rámci územia Talianska t. j. obce, ktoré patria do zóny F vymedzenej v prezidentskom dekréte č. 412 z 26. augusta 1993 (3); b) nepriaznivé klimatické podmienky v spojení s ťažkosťami pri zásobovaní palivami t. j. obce, ktoré patria do zóny E vymedzenej v prezidentskom dekréte č. 412 z 26. augusta 1993; a c) zemepisná izolácia v spojení s ťažkým a nákladným zásobovaním palivami, t. j. Sardínia a malé ostrovy. Znížené sadzby dane by sa mali uplatňovať iba do dokončenia siete zemného plynu v príslušných obciach.
                  
               
                     (6)
                  
                  
                     Komisia požadované opatrenie preskúmala a nezistila, že by narúšalo hospodársku súťaž alebo bránilo fungovaniu vnútorného trhu, a opatrenie sa nepokladá za nezlučiteľné s politikou Únie v oblasti životného prostredia, energetiky a dopravy. Znížená sadzba dane by v prípade plynového oleja a LPG zostala vyššia ako minimálne úrovne EÚ pre zdaňovanie stanovené v smernici 2003/96/ES a iba by čiastočne zmierňovala dodatočné náklady na vykurovanie, ktoré vznikajú v príslušných zemepisných oblastiach.
                  
               
                     (7)
                  
                  
                     Taliansku by sa preto malo v súlade s článkom 19 ods. 2 smernice 2003/96/ES povoliť, aby do 31. decembra 2024 v určených zemepisných oblastiach uplatňovalo znížené sadzby dane z plynového oleja a LPG používaných na vykurovacie účely. Podľa tohto ustanovenie každé povolenie udelené na základe uvedeného článku má byť prísne časovo obmedzené.
                  
               
                     (8)
                  
                  
                     Aby sa príslušným zemepisným oblastiam poskytla dostatočná miera istoty, povolenie by sa malo udeliť na obdobie šiestich rokov. V snahe nenarušiť budúci všeobecný vývoj súčasného právneho rámca je však vhodné stanoviť, že ak by Rada na základe článku 113 zmluvy zaviedla zmenený všeobecný systém zdanenia energetických výrobkov, ktorému by toto povolenie nezodpovedalo, toto rozhodnutie by malo stratiť účinnosť dňom, ktorým sa pravidlá takéhoto zmeneného systému začnú uplatňovať.
                  
               
                     (9)
                  
                  
                     S cieľom zabezpečiť, aby sa opatrenie uplatňovalo bez prerušenia, pokiaľ ide o povolenie uplatňovať znížené sadzby spotrebných daní udelené vykonávacím rozhodnutím 2014/695/EÚ, ktoré stratilo účinnosť 31. decembra 2018, by bolo vhodné, aby sa toto rozhodnutie uplatňovalo od 1. januára 2019.
                  
               
                     (10)
                  
                  
                     Týmto rozhodnutím nie je dotknuté uplatňovanie pravidiel Únie týkajúcich sa štátnej pomoci,
                  
               PRIJALA TOTO ROZHODNUTIE:
         
            Článok 1
            
               1.   Taliansku sa povoľuje, aby uplatňovalo znížené sadzby dane z plynového oleja a LPG používaných na vykurovacie účely v týchto znevýhodnených zemepisných oblastiach:
               
                           a)
                        
                        
                           obce patriace do klimatickej zóny F vymedzenej v prezidentskom dekréte č. 412 z 26. augusta 1993;
                        
                     
                           b)
                        
                        
                           obce patriace do klimatickej zóny E vymedzenej v prezidentskom dekréte č. 412 z 26. augusta 1993;
                        
                     
                           c)
                        
                        
                           obce na Sardínii a na malých ostrovoch, to znamená na všetkých talianskych ostrovoch okrem Sicílie.
                        
                     
            
               2.   S cieľom zamedziť akýmkoľvek nadmerným kompenzáciám nesmie úľava presiahnuť dodatočné náklady na vykurovanie vzniknuté v príslušných oblastiach. V osobitnom prípade oblastí, na ktoré sa vzťahuje odsek 1 písm. c), nesmie v dôsledku toho daňová úľava viesť k cenám nižším, ako sú ceny rovnakého paliva v pevninskom Taliansku.
            
            
               3.   Znížená sadzba musí spĺňať požiadavky stanovené v smernici 2003/96/ES, najmä v súvislosti s minimálnymi úrovňami zdaňovania stanovenými v článku 9 uvedenej smernice.
            
         
         
            Článok 2
            Oprávnenosť zemepisných oblastí uvedených v článku 1 ods. 1 písm. b) a c) je podmienená nedostupnosťou siete zemného plynu v príslušných obciach.
         
         
            Článok 3
            Toto rozhodnutie sa uplatňuje od 1. januára 2019 do 31. decembra 2024.
            Ak by však Rada na základe článku 113 zmluvy zaviedla zmenený všeobecný systém zdanenia energetických výrobkov, ktorému by povolenie udelené v článku 1 tohto rozhodnutia nezodpovedalo, toto rozhodnutie stratí účinnosť dňom, ku ktorému sa pravidlá daného zmeneného systému začnú uplatňovať.
         
         
            Článok 4
            Toto rozhodnutie je určené Talianskej republike.
         
         
            V Bruseli 17. mája 2019
            
               
                  Za Radu
               
               
                  predseda
               
               E.O. TEODOROVICI
            
         
         
            (1)  Ú. v. EÚ L 283, 31.10.2003, s. 51.
         
            (2)  Vykonávacie rozhodnutie Rady 2014/695/EÚ z 29. septembra 2014, ktorým sa Taliansku povoľuje, aby v určených zemepisných oblastiach uplatnilo znížené sadzby dane z plynového oleja a LPG používaných na vykurovacie účely v súlade s článkom 19 smernice 2003/96/ES (Ú. v. EÚ L 291, 7.10.2014, s. 16).
         
            (3)  V prezidentskom dekréte č. 412 z 26. augusta 1993 sa územie Talianska rozdeľuje na šesť klimatických zón (A až F). Klasifikácia sa zakladá na jednotke „dennostupňov“, ktorá predstavuje počet dní za rok, počas ktorých sa vonkajšia teplota líši od optimálnej teploty 20 °C, a teda je potrebné kúriť.